Kultuuriministri 12. jaanuari 2021. a määruse nr 1 „Laulu- ja tantsupeoliikumises osalevate kollektiivide juhendajate tööjõukulu toetuse määramise tingimused ja kord” muutmine
Vastu võetud kultuuriministri 28.07.2026 määrusega nr 10

Määrus kehtestatakse riigieelarve seaduse § 531 lõike 1 alusel. 

Kultuuriministri 12. jaanuari 2021. a määruses nr 1 „Laulu- ja tantsupeoliikumises osalevate kollektiivide juhendajate tööjõukulu toetuse määramise tingimused ja kord” tehakse järgmised muudatused:

1) paragrahvi 4 täiendatakse lõikega 11 järgmises sõnastuses:

„(11) Määrust kohaldatakse kollektiividele, mille liikmed õpivad vähemalt põhikooli esimeses kooliastmes.“;

2) paragrahvi 4 lõiget 10 täiendatakse teise lausega järgmises sõnastuses:

„Taotlejal ei tohi olla esitamata aruanne eelmise toetuse maksmise perioodi eest ega muid käesolevast määrusest tulenevaid täitmata kohustusi toetuse andja ees.”;

3) paragrahvi 5 lõike 4 esimene lause sõnastatakse järgmiselt: 

„Juhendaja teeb taotluse esitamise ajal töölepingu alusel kollektiivi juhendamise tööd ja tööleping kehtib vähemalt taotletava toetuse perioodi lõpuni.“;

4) paragrahvi 6 täiendatakse lõikega 5 järgmises sõnastuses:

“(5) Kui toetuse maksmise perioodil tõstab toetuse saaja juhendajale makstavat kontakttunni tasu või kontakttundide arvu, ei suurendata toetuse saajale määratud toetussummat. Kui toetuse saaja vähendab kontakttundide arvu, jääb toetuse arvestuse aluseks olev kontakttunni tasu samaks ja toetuse saajal ei ole õigust suurendada kontakttunni tasu talle määratud toetuse arvelt.”;

5) paragrahvi 8 lõike 1 punkt 13 sõnastatakse järgmiselt:

„13) väljavõte töölepingust, millest nähtub töölepingu kestus, info juhendatava kollektiivi kohta, ühe kuu või ühe nädala kontakttundide arv või kontakttundide arv kuni kolmekuulise arvestusperioodi jooksul, kontakttunni maksumus (brutotasuna) ning puhkuse kestus;”;

6) paragrahvi 10 täiendatakse lõikega 31 järgmises sõnastuses:

„(31) Toetuse andja võib jätta taotluse rahuldamata, kui taotlejale eelmiseks toetuse maksmise perioodiks määratud toetust on käesolevas määruses sätestatud nõuete rikkumise tõttu korduvalt vähendatud.”;

7) paragrahvi 11 lõige 1 sõnastatakse järgmiselt: 

„(1) Toetuse väljamakse tehakse toetuse saajale kvartaalselt iga kvartali esimese kuu 20. kalendripäevaks, välja arvatud esimene väljamakse, mis tehakse seitsme tööpäeva jooksul otsuse jõustumisest.”;

8) paragrahvi 15 lõige 2 sõnastatakse järgmiselt: 

„(2) Aruanne peab sisaldama tõendeid kollektiivi juhendamisega seotud tööjõukulude igakuisest väljamaksmisest juhendajale taotluses toodud perioodi eest ning see peab kajastama toetuse saajale määratud toetuse kasutamist.“;

9) paragrahv 16 sõnastatakse järgmiselt: 

„§ 16. Toetuse tagasinõudmine ja -maksmine

(1) Toetuse vähendamisel käesoleva määruse § 14 lõigetes 1–9 sätestatud alustel nõuab toetuse andja taotlejalt enammakstud toetuse tagasi. Kui toetuse saaja on vähendanud toetuse maksmise perioodil kontakttundide arvu, nõuab toetuse andja kasutamata jäänud toetuse tagasi.

(2) Käesoleva määruse alusel antud toetus nõutakse ning makstakse tagasi riigieelarve seaduse § 551 alusel ja korras.

(3) Lisaks riigieelarve seaduse § 551 lõikes 1 nimetatud alustele võib toetuse andja teha otsuse toetuse osalise või täieliku tagasinõudmise kohta, kui: 
1) toetuse saaja ei ole esitanud aruannet toetuse rahuldamise otsuses märgitud kuupäevaks;
2) toetuse saaja ei ole täitnud toetuse igakuise väljamaksmise kohustust;
3) toetuse saaja ei ole täitnud eraldi raamatupidamisarvestuse pidamise kohustust.“.

				
Heidy Purga						
minister						

Merilin Piipuu
kantsler